Správa zo zahraničnej pracovnej cesty

1. Účastník ZPC

Prof. Branislav Sitár, DrSc.
Katedra jadrovej fyziky a biofyziky, FMFI UK
Mlynská dolina F2, 84248 Bratislava
jazyky: anglicky, rusky

2. 	Zahraničná pracovná cesta
Prijímajúca organizácia: CERN, Ženeva, Švajčiarsko
Vykonaná v dňoch: 15.9. - 20.9. 2013
Účel cesty:  účasť na zasadaní Rady CERN
            
Financovanie:  plánovaná cesta MŠVVaŠ SR

3. Rámcový program pobytu
•	Účasť na zasadaní Rady CERN
•	Účasť na zasadaní Rady CERN pre Európsku stratégiu časticovej fyziky
•	Účasť na zasadaní vedeckého výboru CERN (SPC)
•	Jednania  s predstaviteľmi CERN

4. 	Priebeh rokovania

Na zasadaniach Vedeckého výboru CERN (SPC) som sa zúčastnil v dňoch 16. a 17. júna. Riaditelia urýchľovačov S. Myers a F. Bordry informovali o inovácii LHC počas veľkej uzávery LS1. Hlavné práce bežia predovšetkým na spojoch medzi supravodivými magnetmi. Opravuje sa tiež niekoľko krátkych spojení na zem a netesnosti vákuového systému. Vymieňajú sa aj výpustné ventily hélia. V tuneli LHC permanentne pracuje okolo 160 technikov. Nainštalujú aj 15 nových dipólových magnetov a 3 kvadrupólové magnety. Práce prebiehajú aj na menších urýchľovačoch – PS, booster a SPS a na ionovodoch medzi nimi. Práce idú zhruba podľa plánu. PS by mal byť spustený v máji a SPS v júli 2014. Fyzika na LHC by sa mala začať robiť od apríla 2015. Okrem toho sa začali práce aj na nových zariadeniach: nTOF, ELENA a HI ISOLDE.  

F. Hemmer informoval o práci WLCG. Okrem centra WLCG Tier0 v CERN-e a podporného centra WLCG Tier0 v Budapešti sa aktívne využíva 15 centier úrovne Tier1 po celom svete a okolo 140 centier Tier2. Na WLCG sa spočíta denne až 2 milióny úloh. Množstvo uložených dát dosiahlo 100 PB. Rýchlosť spojenia T0-T1 dosahuje 12-15 GB/s. Jedna vetva spojenia T0 centier CERN-u a Budapešti s kapacitou 12-15 GB/s ide cez Prahu a Bratislavu. Možno zvážiť, či by sme nemohli túto vetvu využiť. 

S. Bertolucci informoval SPC o výsledkoch konferencie EPS HEP 2013. Štúdium Higgsovho bozónu ukazuje čoraz viac na jeho kompatibilitu so  Štandardným modelom. V roku 2015 by sa na LHC mohol pri vyšších energiách začať skúmať veľmi zaujímavý systém Higgs a top: ttH. Rozpad Bs → μμ objavený na LHCb a CMS je tiež v súlade so  Štandardným modelom. Hovoril tiež o intenzívnom hľadaní tmavej hmoty vo vesmíre v mnohých experimentoch mimo CERN.

Gerard t´Hooft podal prehľad o stave teórie HEP. Konštatoval, že nepozorovanie supersymetrických častíc na LHC spôsobuje istú krízu v teórii, teória strún tiež neprináša nové výsledky, preto je potrebné ísť inými smermi. N. Roe informovala o stretnutí amerických HEP fyzikov na Snowmass konfrencii. Ustanovili pracovnú skupinu, ktorá má vypracovať návrh novej koncepcie HEP v USA. H. Murayama informoval o prípravách na vybudovanie ILC v Japonsku. Japonská HEP komunita podporuje tento projekt. Teraz ho posudzujú štátne orgány, či vedia na projekt vyčleniť finančné prostriedky. 

Generálny riaditeľ (DG) informoval Radu o započatí prác na nových experimentálnych zariadeniach nTOF, ELENA HI-ISOLDE a MEDISIS. Ďalej informoval o príprave dní otvorených dverí koncom septembra a o prípravách na oslavy 60. výročia založenia CERN-u v r. 2014. F. Bordry informoval Radu o prácach na LHC počas veľkej uzávery LS1. Práce idú podľa harmonogramu. S. Bertolucci informoval o nových výsledkoch na experimentoch a o práci WLCG. Konštatoval, že pri energii 8 TeV zatiaľ nie je vidieť ani náznak existencie SUSY alebo iných exotických častíc. DG informoval o príprave založenia donorského fondu CERN, z ktorého by sa mali financovať hlavne vzdelávacie programy v rozvojových krajinách. Rada sa zaoberala aj otázkami penzijného fondu.

Rada sa na uzavretom zasadaní zaoberala jednaním s krajinami, ktoré si dali prihlášku do CERN. Rada schválila spôsob zaplatenia prístupového poplatku Izraelom. Akceptovala odloženie jednaní s Cyprom. Rokovania o asociovanom členstve pokračujú s Ruskom, Brazíliou, Ukrainou, Pakistanom a ďalšími. Rada zvolila T. Nakadu za predsedu vedeckého výboru SPC. Rada vyzvala na nominácie na podpredsedu TREF. 

Na sedemnástom zasadaní Rady CERN pre Európsku stratégiu časticovej fyziky referoval vedecký sekretár CERN Prof. T. Nakada. Rada rozhodla, že v budúcnosti nebude organizovať špeciálne zasadania Rady CERN pre Európsku stratégiu HEP, ale že touto problematikou sa bude zaoberať na riadnych zasadaniach Rady. Predseda ECFA M. Kramer informoval o aktivitách ECFA v roku 2013. O spolupráci CERN-u s Európskou komisiou, ktorá nadobudla dobrú dynamiku informoval S. Stavrev. Rada si vypočula správy o transfere technológií a komunikačnon systéme CERN.

O rôznych otázkach spojených s prácou Rady CERN a slovenských fyzikov v CERN-e som jednal s S. Bertoluccim, D. Riskom, T. Rothom, P. Lévaiom, L. Litovom, R. Leitnerom a ďalšími. 

5. 	Odporúčané závery pre Výbor pre spoluprácu SR s CERN:
a)	Začať rokovania o zaradení univerzít z B. Bystrice a Žiliny medzi pracoviská spolupracujúce s CERN-om 
b)	Preveriť možnosť využitia vetvy spojenia T0 centier CERN-u a Budapešti s kapacitou 10 GB/s idúcej cez Prahu a Bratislavu na možné pripojenie našich centier WLCG. 
c)	Zvážiť možnosť vydania pamätnej mince k 60. výročiu CERN
d)	Obnoviť pracovné pobyty PhD študentov v CERN-e v rámci grantovej schémy

6. 	Prehľad prinesenej dokumentácie
Materiály  zo zasadaní  výborov CERN  má MŠVVaŠ SR,  MH, MZV  a delegáti výborov CERN.

Dátum: 30. 9. 2013

Vypracoval: B. Sitár     			Schválil: